Vigastuse tõttu MM-finaalturniirilt eemale jääv Saksamaa jalgpallikoondise kapten Michael Ballack tunnistas, et on tõsiselt pettunud.  Klubijalgpalli Chelseas mängiv Ballack sai vigastada laupäeva õhtul Inglismaa karikafinaalis Portsmouthi vastu, kui sai palli pärast võideldes Kevin-Prince Boatengilt  tugeva löögi parema jala pahkluu pihta, vahendab Sky Sports.  Täna hommikul käis Ballack arsti juures, kus selgus, et hüppeliigeses on kõõlused osaliselt rebenenud ning tal pandi jalg kipsi ja esialgse diagnoosi kohaselt peab ta kaheksa nädalat palliplatsilt eemal olema.  «Loomulikult olen tõsiselt peetunud,» tunnistas 33-aastane Ballack. «Väga karm on kuulda sellist diagnoosi vaid mõned nädalad enne MM-finaalturniiri. Aga see on jalgpall, selliseid asju tuleb ette. Elu läheb edasi.»  «Ka  koondise peatreener Joachim Löw on pettunud,» lisas Ballack. «Lendan nüüd koondise juurde Sitsiiliasse.»  Saksamaa jalgpallikoondis on parasjagu MM-eelses treeningulaagris Sitsiilias. Löw tõotas pressikonverentsil, et hoolimata Ballacki eemalejäämisest hoiab meeskond kokku, lisaks kutsus ta laagrisse noormängijaid, kellel on võimalus end tõestada. «Michael on meie jaoks väga tähtis mängija,» rääkis Löw. «Olin šokis, kui uudiseid kuulsin. Rääkisin ka Michaeliga, ta on tõsiselt pettunud, et ei saa  MM-finaalturniiril mängida.»